Ons besigheidsmodel - Remgro Beperk
Remgro het ‘n paar bedryfsfiliale waarvan RCL Foods (genoteer), Distell (genoteer) en Wispeco (ongenoteer) die mees wesentlike is. Vanweë sy filosofie van gedesentraliseerde bestuur het hierdie maatskappye selfstandige direksies en bestuurstrukture en oefen Remgro slegs sy invloed uit deur nie-uitvoerende verteenwoordiging in die direksies van hierdie maatskappye.
Remgro se ander beleggings bestaan uit beide genoteerde en ongenoteerde maatskappye wat nie deur Remgro beheer word nie en wat meestal geassosieerdes en gesamentlike ondernemings is vanweë die aansienlike invloed of gesamentlike beheer wat Remgro deur sy direksieverteenwoordiging uitoefen. Waar Remgro nie direksieverteenwoordiging het nie, word beleggings as portefeuljebeleggings hanteer.
Remgro bestuur sy beleggings op ‘n gedesentraliseerde grondslag en sy betrokkenheid is hoofsaaklik gefokus op steunverlening, eerder as inmenging in die dag-tot-dag-bestuur van sake-eenhede. Die direksie van Remgro Beperk beskou dit in die beste belang van alle betrokkenes om die gedesentraliseerde besigheidsmodel te respekteer, asook die feit dat hierdie besighede aparte wetlike entiteite verteenwoordig. Die steun wat aan beleggingsmaatskappye verleen word, kan in die vorm van strategiese, finansiële en bestuursdienste wees, of die skep van ‘n omgewing vir korporatiewe transaksies.
Daar moet beklemtoon word dat bogenoemde bestuursfilosofie vir alle beleggingsmaatskappye geld, ongeag die vlak van invloed wat uitgeoefen kan word.
Aandeelhouersooreenkomste bestaan vir Remgro se ge-assosieerdes en gesamentlike ondernemings waar daar ook ander groot aandeelhouers betrokke is. Hierdie ooreenkomste beskerm die maatskappy se regte as aandeelhouer en bestuur risiko’s. Ingevolge hierdie ooreenkomste het Remgro besluitnemingsbetrokken-heid by ‘n duidelik omskrewe lys kernaangeleenthede wat hierdie ondernemings raak, soos die aanstelling of verwydering van direkteure, kapitaalstruktuur, besigheidstrategie, groot kapitale uitgawes, asook samesmeltings, verkrygings en vervreemdings.
As ‘n verantwoordelike aandeelhouer van die maatskappye waarin belÃª word, oefen Remgro ook sy aandeelhouersregte uit om sover moontlik te verseker dat die betrokke ondernemings aan sy vereistes voldoen ten opsigte van sake soos bestuur, interne beheer, finansiële bestuur, risikobestuur, wetlike nakoming, veiligheid, gesondheids- en omgewingsbestuur, interne oudit, etiese bestuur, inligtingsbestuur, verhoudinge met belanghebbendes, opvolgbeplanning en volhoubaarheid.
Remgro se uitgereikte aandelekapitaal bestaan uit die volgende twee klasse aandele:
‘n Ontleding van die grootste aandeelhouers verskyn hier.
Remgro belê in besighede wat voortreflike verdienste, kontantvloeigenerering en dividendgroei oor die lang termyn kan lewer. Dit behels die verkryging van betekenisvolle belange in maatskappye om ‘n beduidende invloed te kan uitoefen. Goeie bestuur is ‘n belangrike beleggingsmaatstaf. Remgro fokus op die Suider-Afrikaanse mark, maar internasionale geleenthede, saam met gerespekteerde vennote sal oorweeg word. Remgro gaan strategiese verbintenisse op ‘n vennootskapsgrondslag aan en beywer hom om, waar moontlik, waarde toe te voeg. Die doel is om voortreflike opbrengste by wyse van volhoubare dividend- en kapitaalgroei aan aandeelhouers te verseker.
Remgro se beleggingstrategie
Klem op beleggings wat ‘n betekenisvolle bydrae tot Remgro se verdienste gaan maak
Beduidende invloed en direksieverteenwoordiging is integraal
Voorkeur vir ongenoteerde beleggings
Beleggings in ondernemings waar Remgro volhoubare waarde oor die lang termyn kan identifiseer
Fokus op Suid-Afrikaanse beleggings en ander Afrika-lande deur maatskappye waarin geïnvesteer is
Oorweeg beleggings in ander lande op ‘n opportunistiese grondslag
Beleggingsmaatstawwe (onder andere)
Bestaande kultuur en etiek van die direksie en bestuurspan
Verwagte beleggingsopbrengste wat meer is as Remgro se interne opbrengskoers
Ekologiese voetspoor van die onderneming
Lewensvatbaarheid van produkte en dienste en die lewensiklus daarvan
Maatskaplike verantwoordelikheidsin van die onderneming